"Yalvarırdım ki, məni öldürsünlər" 
Sincanda uyğurların salındığı "siyasi tərbiyə" düşərgələrində nələr baş verir
Etnik uyğur Mehrigül Tursun Sincandakı siyasi tərbiyə düşərgələrində üç ay yaşayıb. Qadın ABŞ Konqresi nümayəndələrinə oradakı işgəncələr və qeyri-insanı şərait barədə danışıb. Mehrigülün sözlərinə görə, o, Çin əsgərlərindən əzablarının bıtməsi üçün onu öldürməsini yalvarıb. Bir neçə il öncə Mehrigül təhsil almaq üçün Misirə səfər edib və orada ailə həyatı qurub. 2015-ci ildə o, ailəsinə baş çəkmək üçün Çinə qayıtmaq qərarına gəlib. Vətənə dönən kimi onu dərhal saxlayaraq uşaqlarından ayırıblar. Daha sonra uşaqlarından biri ölüb. Çin höküməti üç il ərzində uyğur qadına ölkədən çıxmağa icazə verməyib. Mehrigül üç dəfə Sincan düşərgəsində olub. Nəhayət ötən yay ona Çinə qayıtmaq şərtilə Misirə səfər etməyə icazə veriblər. Qahirədə o amerikalı diplomatlarla təmas qurub və onlar onu Birləşmiş Ştatlara gətiriblər. ABŞ Konqresindəki çıxışı zamanı Mehrigül tərcüməçinin köməyi ilə Sincan tərbiyə düşərgələrindəki saxlandığı vəziyyətdən danışıb. Beynəlxalq hüquq təşkilatları və dünya kütləvi informasiya vasitələri Çində etnik uyğurların, qazaxların və qırğızların sıxışıdırılmaları və Sincanda “siyasi tərbiyə düşərgələrində” saxlanmaları barədə 2017-ci ilin aprel ayından xəbər verirlər. Orada olanlar ədalətsizlik və sərt saxlanma şəraitinin olduğunu bildirirlər. Rəsmi Pekin “siyasi tərbiyə düşərgələrindəki” işgəncələr barədə ittihamları rədd edir. İnsan Hüquqlarının Çin üzrə nümayəndəsi Li Syaotsyun sentyabrın 13-də Reuters-ə verdiyi müsahibəsində işgəncə və təzyiq hallarını danıb. “Mərkəzlərdə heç bir təzyiq yoxdur. Onlar təlimlər keçərək yenidən kvalifikasiyalarını artırırlar. Sonra daha yaxşı iş tapacaqlar və əsas qanunları öyrənəcəklər” . o deyir. Çinin Böyük Britaniyadakı səfiri Lyu Syaomin də Sincandakı etnik azlıqların sıxışdırılması barədə iddiaları inkar edib. Sentyabrın 10-da Human Rights Watch beynəlxalq təşkilatı Çində məhbusların ağır saxlanma şərtləri barədə hesabat dərc edib. Təşkilat Çin hökümətini tənqid edərək, rəsmi Pekindən düşərgələrdəki məhbusları azad etməyə çağırıb.